DA Den Europæiske Unions Tidende C 125/22

Uddrag af afgørelsen vedrørende Landsbanki Íslands hf. i henhold til Europa-Parlamentets og Rådets direktiv 2001/24/EF om sanering og likvidation af kreditinstitutter

Opfordring Til Anmeldelse Af Fordringer — Tidsfristerne Skal Overholdes

2009/C 125/08

OFFENTLIGGØRELSE VEDRØRENDE FORLÆNGELSE AF BETALINGSSTANDSNING

Ved dom afsagt den 3. marts 2009 har underretten i Reykjavik godkendt en forlængelse af den betalingsstandsning, som oprindelig blev erklæret for Landsbanki Íslands hf., reg. nr. 540291-2259, Austurstræti 16, 101 Reykjavík, den 5. december 2008, indtil torsdag, den 26. november 2009. I overensstemmelse med midlertidig bestemmelse II i lov nr. 44/2009 om ændring af lov nr. 161/2002 har underretten i Reykjavík udnævnt et likvidationsråd for banken, som bl.a. skal behandle fordringer, der gøres gældende over for banken under betalingsstandsningen og derefter, når likvidationsproceduren er indledt.

Referencedatoen er den 15. november 2008. Datoen for påbegyndelse af behandlingen af fordringer baseres på ikrafttrædelse af lov nr. 44/2009 og er den 22. april 2009, jf. endvidere artikel 102, stk. 1 og stk. 3, andet punktum, i lov nr. 161/2002, jf. artikel 6 i lov nr. 44/2009.

Alle parter, som ønsker at gøre fordringer af enhver art eller andre krav gældende over for Landsbanki Íslands hf. eller aktiver, som kontrolleres af banken, herunder priviligerede krav og krav med tinglig sikkerhed, opfordres hermed til at anmelde deres krav til bankens likvidationsråd senest seks måneder efter den første offentliggørelse af denne meddelelse den 30. april 2009, dvs. sidste frist for anmeldelse af krav er den 30. oktober 2009. Krav anmeldes pr. brev til bankens likvidationsråd på Austurstræti 16, 101 Reykjavík, Island; indholdet skal være i overensstemmelse med instrukserne i artikel 117, stk. 2 og 3, i lov nr. 21/1991 om konkurs mv. Kreditorerne angiver fordringers status pr. 22. april 2009, jf. ovennævnte bestemmelser i artikel 102, stk. 1 og stk. 3, andet punktum, i lov nr. 161/2002, jf. artikel 6 i lov nr. 44/2009.

Fordringer i udenlandsk valuta anmeldes i den pågældende valuta. Kreditorer fra en stat, der er medlem af Det Europæiske Økonomiske Samarbejdsområde eller Den Europæiske Frihandelssammenslutning, kan anmelde fordringer på et af den pågældende stats sprog. Sådanne anmeldte fordringer ledsages af en islandsk oversættelse; fordringer kan anmeldes på engelsk uden ledsagende oversættelse. Andre kreditorer anmelder deres fordringer på islandsk eller engelsk.

Anmeldes fordringer ikke inden ovennævnte frist, er de omfattet af samme bestemmelser som fordringer, der ikke er behørigt anmeldt, jf. artikel 118 i lov nr. 21/1991 om konkurs mv., og fordringerne mod Landsbanki Íslands hf. anses derfor for at være uden retsvirkning, jf. dog undtagelserne i bestemmelsens punkt 1-6.

Det gentages specifikt, at når kreditorer anmelder fordringer, formodes de at have godkendt, at de pågældende fordringer ikke længere er omfattet af bestemmelserne om datafortrolighed (bankhemmelighed).

Der afholdes et møde for kreditorer mandag, den 23. november 2009, kl. 9.00 på Hilton Hotel Nordica, Suðurlandsbraut 2, Reykjavík. Parter, som har anmeldt fordringer mod banken, har ret til at deltage i mødet. På mødet behandles en liste over anmeldte fordringer og likvidationsrådets afgørelse, hvis den foreligger. Parter, som har anmeldt fordringer mod banken, får adgang til en liste over anmeldte fordringer senest en uge inden ovennævnte møde.

På ovennævnte møde behandles ligeledes betalingsstandsningen for Landsbanki Íslands hf., jf. kapitel III i lov nr. 21/1991 om konkurs mv. I henhold til ovennævnte afgørelse, truffet af underretten i Reykjavík, behandler retten endnu engang betalingsstandsningen den 26. november 2009, kl. 13.30, i retssal nr. 102.

Yderligere oplysninger om anmeldelse og behandling af fordringer offentliggøres på bankens netsted: www.lbi.is Likvidationsrådet anmoder kreditorer om at opgive deres eller deres befuldmægtigedes e-mail-adresse for at lette informationsudvekslingen.